
DANSE 

FØRSTE  AKT: 

Damerne  Price  de  Plane,  Ditlevsen,  Smith,  Jørgen  Jensen. 

ANDEN  AKT: 

POLONAISE: 

Hr.  Hans  Beck  og  Balletkorps. 

BLOMSTERPIGENS  DANS: 
Fru  Borchsenius. 

VIOLERNES  DANS: 

Frk.  Ditlevsen  og  7  Damer. 

MARGUERITERNES  DANS: 

Frk.  E.  Smith  og  7  Damer. 

NELLIKERNES  DANS: 

Fru  Jørgen  Jensen  og  7  Damer. 

SOMMERFUGLENES  OG  BIERNES  DANS: 
16  Børn. 

ROSENVALSEN: 

Fru  Price  de  Plane. 

PAS  DE  SEPT: 

Damerne  Borchsenius,  Tegner,  Ditlevsen,  Smith,  Jørgen 
Jensen  samt  Herrerne  Uhlendorff  og  Richard  Jensen. 

FINALE. 


FØRSTE  AKT. 

Scenen  forestiller  en  Skov.     Solen  skinner,  Fuglene  synger. 

Tilhøjre  en  Kilde,  omgivet  af  Siv  og  vilde   Roser.    Pludselig 

høres  Tonerne  af  et  Jagthorn. 


FØRSTE  SCENE. 

Prinsen  kommer  ind  med  sin  Bue,  forfølgende  et 
Stykke  Vildt,  som  er  undsluppet  ham.  Han  ser  sig  om  og 
opdager,  at  han  er  alene;  han  maa  være  kommen  bort  fra 
sit  Følge.  ,,Hvor  her  er  svalt,  og  se,  der  er  en  Kilde,'' 
siger  han.  Han  drikker  af  sin  hule  Haand,  bader  sin 
Pande  og  vil  gaa,  men  saa  ser  han  nogen  komme  og  hører 
Graad,  gemmer  sig  bag  en  Busk  for  at  se,  hvem  det  kan 
være. 

ANDEN  SCENE. 

Askepot  kommer  grædende  ind  og  sætter  sig  paa  en 
Træstub;  hun  er  saa  ulykkelig.  Stedmoderen  har  slaaet 
hende,  derfor  er  hun  løbet  bort.  Pludselig  holder  hun  op 
med  at  græde,  hører  en  lille  Fugl  synge,  ser  Kilden,  bader 
sine  Øjne  og  ser  sit  eget  Billede  i  Vandet;  hun  smiler  og 
faar  Øje  paa  de  vilde  Roser.  Hun  plukker  en  Gren, 
spejler  sig  i  Vandet  og  fæster  den  i  Haaret;  hun  be- 

gynder  at  danse,  plukker  flere  Roser  og  fæster  dem  paa 
sin  Dragt.    Hun  er  henrykt,  hun  har  glemt  sin  Sorg. 

TREDIE  SCENE. 

Prinsen,  som  fra  sit  Skjul  har  iagttaget  hende  og  er 
bleven  mere  og  mere  betaget  af  hende,  kan  tilsidst  ikke 
holde  sig  tilbage,  styrter  frem  og  vil  fange  hende  i  sine 
Arme.  Askepot  bliver  forskrækket  og  vil  flygte,  men 
Prinsen  spærrer  Vejen  for  hende,  og  efter  en  hidsig  Jagt 
fanger  han  hende  og  trykker  et  langt  Kys  paa  hendes 
Læber.    Hun  løsriver  sig  og  forsvinder  imellem  Træerne. 

FJERDE  SCENE. 

Prinsen,  der  er  ganske  fortumlet,  har  ikke  set,  hvor 
Askepot  blev  af,  men  hun  er  borte;  han  føler,  at  han 
elsker  hende  og  sværger,  at  ingen  anden  skal  blive  hans 
Brud.  Han  blæser  i  sit  Horn,  og  hans  Følge  kommer  med 
Gustave  og  Richard  i  Spidsen.  De  spørger,  hvor  han 
har  været,  og  han  fortæller  dem,  at  han  har  set  den  yn- 
digste unge  Pige.  Men  Gustave  spørger  leende,  om  han 
ikke  har  drømt;  thi  de  har  ingen  set;  men  Prinsen  siger 
alvorlig,  at  han  er  forelsket;  hun  skal  være  hans  Brud,  og 
nu  skal  de  ud  at  lede  efter  hende.  De  begiver  sig 
paa  Vej. 

(Scenen  forvandles  til  en  Sal  hos  Stedmoderen.) 

FEMTE  SCENE. 

Stedmoderen  kommer  ind  sammen  med  Hushovmeste- 
ren.    „Hvor  er  Askepot?"   spørger  hun.     Men  Hushov- 


mesteren  ved  det  ikke.  ,,Kald  Pigerne  ind,"  siger  hun, 
„maaske  ved  de,  hvor  hun  er/'  Pigerne  kommer,  men  de 
ved  intet  om  Askepot.  Men  saa  kommer  Askepot  løbende 
ind,  forskrækket  og  med  Blomster  i  Haaret.  Stedmoderen 
spørger,  hvor  hun  har  været;  men  Askepot  tøver,  og  Mode- 
ren river  Blomsterne  af  hende  og  vil  slaa  hende;  men 
i  det  samme  kommer  de  tre  Døtre  ind,  ser,  hvad  der 
gaar  for  sig,  og  beder  for  Askepot.  Stedmoderen  for- 
mildes ved  at  se  de  tre  smukke  Piger.  Da  lyder  Tonerne 
af  Horn,  og  Hushovmesteren  melder,  at  Prinsen  vil  hilse 
paa  Fruen.  Moderen  bliver  henrykt  og  befaler  Døtrene 
at  pynte  sig  til  Ære  for  Prinsen;  men  Askepot  skal  sørge 
for  Forfriskninger  og  maa  ikke  vise  sig  for  Prinsen. 
Døtrene  og  Askepot  gaar. 

SJETTE  SCENE. 

Hushovmesteren  lukker  Døren  op,  og  Prinsen  kommer 
ind  med  sit  Følge.  Han  hilser  paa  Stedmoderen,  og  hun 
byder  ham  Vin,  som  Hushovmesteren  og  Pigerne  bærer 
ind  paa  et  Bord.  Askepot  kommer  ind  med  en  gylden 
Skaal  med  Frugt;  da  hun,  uset  af  Prinsen,  ser  denne, 
taber  hun  Skaalen  af  Forskrækkelse.  Rasende  befaler 
Stedmoderen  hende  at  gaa.  Prinsen  mærker  Uroen,  men 
Stedmoderen  siger  smilende,  at  det  intet  betyder,  og 
beder  ham  tage  Plads.  Der  skænkes  Vin,  og  hun  byder 
ham  velkommen.  ,,Man  siger,  at  I  har  tre  smukke  Døtre, 
kan  man  faa  dem  at  se?''  siger  Prinsen.  „Som  Deres 
Højhed  befaler,"  siger  hun,  og  hun  kalder  paa  Violette, 
Marguerite  og  Nellie,  som  kommer  ind,  prægtigt  smykkede 

og  dybt  nejende  for  Prinsen.  Prinsen  ser  fra  den  ene 
til  den  anden,  men  skuffes  ved  ikke  at  finde  Askepot. 
Stedmoderen  ser  hans  skuffede  Udtryk  og  fortæller,  at  de 
alle  tre  danser  smukt;  ,,0m  Prinsen  ønsker  at  se  det?" 
Prinsen  svarer  høfligt  ja. 

Pas  de  trois 

af  Violette,  Marguerite  og  Nellie. 

Under  Dansen  staar  Askepot  gemt  bag  Pigerne  og 
Hovmesteren  og  stirrer  ufravendt  paa  Prinsen,  som  ikke 
aner  hendes  Nærværelse.  Han  sidder  i  dybe  Tanker,  me- 
dens Gustave  og  Richard  er  optagne  af  Violette  og  Mar- 
guerite. 

SYVENDE  SCENE. 

Dansen  er  forbi;  de  unge  Hofmænd  komplimenterer 
Døtrene  for  den  smukke  Dans,  og  disse  nejer  rødmende; 
men  Moderen  kalder  dem  hen  til  Prinsen,  som  ogsaa  kom- 
plimenterer dem.  ,,Men  nu  maa  vi  afsted,''  siger  han, 
takker  Fruen  for  Gæstfriheden,  og  indbyder  hende  og 
Døtrene  til  stor  Fest  paa  Slottet  om  Aftenen.  Stedmoderen 
kysser  hans  Haand  og  nejer  takkende.  Prinsen  med 
Følge  gaar. 

OTTENDE  SCENE. 

Moderen  er  henrykt,  giver  Pigerne  og  Hovmesteren 
Ordre  til  at  hjælpe,  kalder  paa  Askepot,  som  betaget  har 

stirret  efter  Prinsen,  og  giver  hende  Ordre  til  at  rydde 
op;  hun  giver  Døtrene  Ordre  til  at  pynte  sig  til  Festen  og 
gaar. 

NIENDE   SCENE. 

Søstrene  kalder  paa  Askepot  og  spørger,  om  hun  har 
hørt,  at  de  skal  til  Fest;  hun  nikker  bedrøvet.  Nellie  kysser 
hende  og  siger,  at  hun  nok  skal  blive  hjemme  hos  hende, 
men  Askepot  siger,  at  det  skal  hun  ikke,  for  hun  har  heller 
ikke  Lyst  og  ingen  fine  Klæder;  men  saa  lukker  Sted- 
moderen Døren  op  og  kalder  paa  de  tre  Søstre,  som  skyn- 
der sig  ud. 

TIENDE  SCENE. 

Askepot  ser  efter  dem  og  sætter  sig  bedrøvet  ved  Ka- 
minen; hun  tænker  paa  Prinsen,  som  hun  elsker,  og  som 
kyssede  hende,  og  som  de  andre  nu  skal  se,  medens  hun 
skal  sidde  alene;  hun  skjuler  Ansigtet  i  sine  Hænder  og 
græder.    Det  banker  paa  Døren.    Askepot  lukker  op. 

ELVTE  SCENE. 

En  gammel  Kone  beder  om  lidt  at  spise.  Askepot 
fører  hende  hen  til  Kaminen,  saa  at  hun  kan  varme  sig,  og 
byder  hende  noget  at  spise.  Den  gamle  Kone  spørger, 
hvorfor  hun  er  saa  bedrøvet,  hvorfor  hun  har  grædt.  Og 
Askepot  fortæller,  at  de  andre  er  til  Fest  hos  Prinsen. 
Men  den  gamle  Kone  siger,  hun  skal  ikke  græde,  hun  skal 
nok  komme  med  til  Festen.  Men  Askepot  siger,  hun  har 
ingen  fine  Klæder.  Konen  svarer,  at  til  Tak,  fordi  Aske- 
pot har  været  saa  god  imod  hende,  vil  hun  give  hende 

en  Gave.  „Hvad  er  det?''  spørger  Askepot,  og  frem  af 
sit  Forklæde  tager  den  gamle  Kone  et  Par  Sko.  „Naar  Du 
tager  dem  paa,  vil  Du  blive  iført  de  prægtigste  Klæder,  saa 
at  Du  kan  komme  til  Fest  hos  Prinsen ;  men  husk,  Du  maa 
ikke  blive  der  længere  end  til  Kl.  12,  ellers  falder  Skoene 
af  Dig,  og  Du  staar  i  Dine  gamle  Klæder;  og  vis  ikke 
Skoene  til  nogen."  Askepot  kysser  den  gamle  Kone,  ser 
beundrende  paa  Skoene  og  danser  henrykt  med  dem  i 
Haanden.  I  det  samme  høres  Støj ;  den  gamle  Kone 
nikker  venligt  til  Askepot  og  skynder  sig  bort,  og  Askepot 
skjuler  Skoene. 

TOLVTE  SCENE. 

Pigerne  kommer  ind  med  Lys,  derefter  Stedmoderen 
og  Døtrene  rede  til  at  tage  afsted.  Moderen  kalder  paa 
Askepot  og  formaner  hende  at  passe  godt  paa  Huset. 
Søstrene  kysser  hende  til  Farvel.  Askepot  lytter,  om  alt 
er  stille,  og  løber  glad  ud  af  Døren  med  sine  Sko. 


ANDEN  AKT. 

Scenen   forestiller   en   prægtig   oplyst   Festsal   hos   Prinsen. 

Overalt  er  der  pyntet  med  Roser.     I  Baggrunden  ser  man  den 

festlig  oplyste  Have,  tilhøjre  en  Trone  med  Tronstol. 

Naar  Tæppet  ruller  op,  danses  en 
Polonaise 

af  Prinsen  og  højtstaaende  Riddere  og  Damer,  hvoriblandt 
Stedmoderen;  alle  er  festklædte. 

FØRSTE  SCENE. 

Dansen  slutter,  der  bydes  Vin  i  gyldne  Bægere;  der- 
efter kalder  Prinsen  paa  Hofmarskallen  og  spørger  ham, 
hvad  han  vil  more  Selskabet  med.  Denne  siger,  at  han 
har  en  Overraskelse,  og  beder  Prinsen  og  Gæsterne  tage 
Plads.  Hofmarskallen  giver  et  Tegn,  og  ind  træder  en 
nydelig  ung  Blomsterpige,  som,  idet  hun  bøjer  sig  dybt 
for  Prinsen,  danser  en  Solo: 

Blomsterkurven. 

Da  Blomsterpigen  har  endt  sin  Dans,  træder  hun  hen 
til  Tronen  og  beder  Prinsen  vælge  en  Blomst  af  hendes 
Kurv;  han  vælger  en  Viol,   og   Blomsterpigen   giver  et 

Tegn;  ind  danser  Violette,  fulgt  af  7  unge  Damer,  alle 
klædte  som  Violer,  de  danser: 

Violernes  Dans. 

Da  Dansen  er  endt,  træder  Blomsterpigen  igen  hen  til 
Tronen  og  byder  Prinsen  Kurven ;  denne  Gang  vælger  han 
en  Marguerite;  hun  kalder  paa  Marguerite,  og  7  andre  Da- 
mer, klædte  som  Margueriter,  danser : 

Margueriternes  Dans. 

Efter  Dansen  maa  Prinsen  endnu  engang  vælge  en 
Blomst  af  Blomsterpigens  Kurv;  denne  Gang  er  det  en 
Nellike,  og  klædte  som  Nelliker  træder  Nellie  og  7  Damer 
ind  og  danser: 

Nellikernes  Dans. 


ANDEN  SCENE. 

Da  Dansene  er  forbi,  rejser  alle  sig  begejstrede.  Prin- 
sen komplimenterer  Hofmarskallen,  og  man  bereder  sig 
til  at  gaa  til  Bords;  da  kommer  Hofmarskallen  forvirret 
ind  og  melder,  at  en  fremmed  Prinsesse  ønsker  at  danse 
for  Prinsen.  ,,Lad  hende  komme!''  siger  Prinsen,  og  alle 
tager  Plads.  Nu  kommer  et  Optog  ind,  bestaaende  af 
Sommerfugle  og  Humlebier,  som  trækker  en  Vogn,  hvori 
Askepot  sidder,  klædt  som  en  Rose.  Prinsen  stirrer  for- 
bavset paa  hende,  han  ved  ikke,  om  det  er  hende,  han 
mødte  grædende  i  Skoven.  Stedmoderen  er  sprunget  op 
og  ved  ikke,  hvad  hun  skal  tro;  men  da  de  tre  Søstre 


13 


omringer  hende  og  spørger,  om  det  kan  være  Askepot, 
siger  hun,  at  det  er  umuligt;  hvor  skulde  hun  faa  de 
smukke  Klæder  fra.  Imidlertid  har  Askepot  givet  et  Tegn, 
og  nu  begynder: 

Sommerfuglenes  og  Biernes  Dans. 

Da  Dansen  er  forbi,  stiger  Askepot  ned  af  Vognen, 
bøjer  sig  dybt  for  Prinsen  og  danser: 

Rosenvalsen. 


TREDIE  SCENE. 

Under  denne  Dans  er  Prinsen  gaaet  ned  fra  Tronen, 
er  bleven  mere  og  mere  fortryllet  af  Askepot,  medens  hun 
har  danset  omkring  ham.  Hele  Hoffet  er  begejstret,  men 
Prinsen  ønsker  at  være  ene  med  Askepot  og  beder  Hof- 
marskallen skaffe  alle  bort.  Askepot  ser  med  Forfær- 
delse, at  hun  er  alene  med  Prinsen,  og  vil  ile  bort;  men 
han  beder  hende  blive,  han  maa  tale  med  hende.  Han 
spørger,  om  det  ikke  var  hende,  han  saa  i  Skoven,  pyn- 
tende sig  med  Blomster,  medens  hun  spejlede  sig  i  Bæk- 
ken, men  Askepot  lader,  som  om  hun  ikke  forstaar  ham. 
I  det  samme  slaar  Klokken  12.  Askepot  bliver  angst  og  vil 
løbe  ud;  da  kaster  Prinsen  sig  paa  Knæ  for  hende  og  siger, 
at  han  elsker  hende;  hun  glemmer  alt  omkring  sig  og 
kaster  sig  i  hans  Arme.  Da  ser  hun  pludselig  den  gamle 
Kone,  som  har  givet  hende  Skoene,  staa  truende;  hun 
river  sig  løs  og  løber  bort,  men  taber  paa  Vejen  sin 
ene  Sko. 

FJERDE  SCENE. 

Prinsen  finder  Skoen,  befaler  Vagten  at  passe  paa,  at 
ingen  slipper  ud  af  Slottet,  og  kalder  alle  ind.  Han  viser 
Skoen  frem  og  spørger,  om  ingen  af  de  smukke  Damer 
har  tabt  den,  men  alle  siger  nej,  undtagen  Stedmoderen, 
som  paastaar,  at  Skoen  tilhører  Marguerite;  skønt  denne 
protesterer,  maa  hun  finde  sig  i  at  prøve  Skoen ;  den  pas- 
ser ikke,  og  det  vækker  almindelig  Munterhed,  da  Sted- 
moderen siger,  at  hun  tog  fejl,  det  var  Nellie,  hun  mente; 
ogsaa  Nellie  maa  nu  prøve  Skoen,  som  heller  ikke  passer 
hende. 

FEMTE  SCENE. 

Nu  kommer  Vagten  slæbende  med  Askepot;  hun  er 
i  sin  graa  Kjole  og  holder  Hænderne  skamfuld  for  Øj- 
nene; men  Prinsen  er  henrykt,  han  genkender  hende  og 
befaler,  hun  skal  prøve  Skoen.  Den  passer!  Han  spør- 
ger hende  nu,  om  hun  vil  være  hans  Gemalinde,  og  Aske- 
pot kaster  sig  henrykt  i  hans  Arme.  Prinsen  præsenterer 
nu  Askepot  som  sin  Brud,  og  alle  lykønsker,  selv  Sted- 
moderen maa  gøre  gode  Miner  til  slet  Spil  og  kysser  Aske- 
pot kærligt.  Nu  giver  Prinsen  Ordre  til,  at  Askepot  skal 
iføres  kongelige  Klæder;  hun  føres  ud,  og  imedens  danses 
der  en: 

Pas  de  sept. 

SJETTE  SCENE. 

Askepot  træder  ind,  klædt  i  hvidt  Silke  og  med  Krone 
paa  Hovedet,  og  alle  maa  uvilkaarlig  bøje  sig;  hun  er  den 

dejligste  Prinsesse,  man  kan  tænke  sig,  og  Prinsen  gaar 
hende  i  Møde  og  fører  hende  op  paa  sin  Trone,  og  alle 
hylder  den  lille  Askepot. 

Finale. 


Tæppet  falder. 

